SVIJET sporta šokiran je nakon objave kako je jedan od najboljih američkih košarkaša svih vremena Kobe Bryant (41) poginuo u padu helikoptera u Calabasasu, gradu u američkoj saveznoj državi Kalifornija.

Kobe je putovao s još osam osoba u privatnom helikopteru koji se srušio, a nesreću nitko nije preživio. Tragičnu vijest službeno su potvrdile gradske vlasti Calabasasa. U helikopteru bila i njegova 13-godišnja kći Gianna.

>> S Bryantom poginula i 13-godišnja kći te još sedam osoba, objavljeni su detalji

Osim Bryanta i kćeri, poginuli su kćerkina kolegica iz košarkaške momčadi te njen otac John Altobelli. Riječ je o treneru baseballa na jednom sveučilištu Orange Countyja. I druga djevojčica imala je 13 godina. Među poginulima je, kako piše TMZ, i Christina Mauser. Mauser je bila košarkaški trener.

Također, među poginulima je i pilot. Tko su ostali poginuli, nije poznato. Ranije se pisalo da je poginulo ukupno pet osoba, no onda je šerif LA okruga Alex Vallanueva na konferenciji za medije otkrio kako je poginulo devet osoba. Pilot i osam putnika.

Bryantova supruga Vanessa Bryant nije bila među putnicima, kao ni njegove kćeri Natalia, Bianca i Capri, a o čemu se ranije pisalo.

Jedan od najvećih košarkaša u povijesti

Tekst se nastavlja ispod oglasa

Bryant je smatran jedinim od najboljih NBA košarkaša svih vremena. Cijelu svoju 20-godišnju karijeru je proveo u Los Angeles Lakersima osvojivši pet naslova NBA prvaka (2000, 2001, 2002, 2009, 2010), dva je puta bio MVP finala (2009, 2010), jednom MVP sezone (2008), čak je 17 puta biran za nastup na “All-Star” utakmici, a 11 puta je bio član najbolje petorke sezone.

S američkom reprezentacijom osvojio je zlatnu medalju na Olimpijskim igrama u Pekingu 2008. godine te četiri godine kasnije u Londonu.

Karijeru je završio u travnju 2016. godine, a odigrao je 1.346 utakmice i oborio niz rekorda. S 33.643 postignuta koša nalazi se na četvrtom mjestu ljestvice svih vremena, a ispred njega su samo Kareem Abdul-Jabbar (38.387), Karl Malone (36.928) i LeBron James (33.655). Upisao je i 7.047 skokova i 6.306 asistencija.

Bryant je rođen 23. kolovoza 1978. u Philadelphiji, a sa šest godine se preselio u Italiju gdje je njegov otac Joe Bryant dobio košarkaški angažman. S trinaest godina Bryant se vratio u Sjedinjene Države, a košarku je počeo igrati u srednjoškolskoj momčadi "Lower Merion High School".

Na NBA draftu 1996. izabran je kao 13. pick prve runde, a uzeli su ga Charlotte Hornetsi. Međutim, Los Angeles Lakersi su ponudili Hornetsima zamjenu ponudivši im Vladu Divca. Hornetsi su prihvatili ponudu, a Bryant je postao prvi bek koji je direktno iz srednje škole prešao u najjaču ligu na svijetu.